url: =Luka 18 (TDM)\nTedim BibleLuka 18< = >\nMeigongnu le Thukhen pa Thugentehna\n1 Tua ciangin amaute in thu ngen tawntungin a lungkiat ngei loh nading uh a hilh nopna-in Jesuh in a nungzuite kiangah thugentehna khat gen a, 2 “Khuapi khat sungah Pasian a zahtak lo, mi zong a don lo thukhen mang khat a om hi. 3 Tua khua sung mahah meigong numei khat zong om a, ama kiangah hong pai tawntungin, ‘Ka thu uh hong khensak in,’ ci-in a thum tawntung hi. 4 Tawlkhat sung thudon loin om a, ahi zongin a nung ciangin, ‘Pasian zahtak loin, mite zong ka donnop khol loh hangin, 5 hih meigongnu in hong nawngkaisak niloh ahih manin, a thu khensak kei leng, hong pai nilohin hong lunggimsak ding hi,’ ci-in ngaihsun hi,” a ci hi.\n6 Tua ciangin Topa in, “Hih mihoih lo thukhen pa’ kampauna ngaihsun un. 7 A sun a zanin ama tungah a thumthum ama mite’ thu a manin Pasian in khensak lo ding ahi hiam? Amaute a huh ding kizekaisak ding ahi hiam? 8 Ke’n kong cih in-ah, amaute’ thu a manin manlang takin khensak ding hi. Ahi zongin Mihing Tapa hong pai ciangin leitungah amah a um mi a mu ding hiam?” ci-in a genthuah hi.\nFarisi Mipa le Siahdongpa Thugentehna\n9 Amaute hoih kisa mahmahin, midang khempeuh a simmawhbawl mite tungah Jesuh in zong thugentehna khat gen a, 10 “Thungen dingin biakinn-ah mi nih a pai uh hi. Khat pen Farisi mi hi a, a khat pen siahdongpa ahi hi. 11 Farisi mipa dingin thu ngen a, ‘Pasian aw, kei pen midangte bangin a huaiham, a thuman lo, numei tungah a mawh mi ka hi kei hi; hua lai-a siahdongpa bang hi lo ka hih manin nangma tungah ka nuamna kong pulak hi. 12 Nipikal khatin ni nih sung an ka tang a, ka ngah khempeuh sung panin sawm-ah-khat nang tungah kong pia hi,’ a ci hi. 13 Ahi zongin siahdongpa pen a gamla simah dinga, vantung lamah zong dak ngam loin a dip humin kuncip a, ‘Pasian aw, kei mimawh mi khial pa hong hehpih in,’ ci-in a ngen hi. 14 Ke’n kong cih in-ah, hih mipa pen Pasian tawh a kilemsa-in a inn-ah ciah a, a khat pa pen tua bangin ciah lo hi. Bang hang hiam cih leh a kiliansakte pen kiniamkhiatsuk dinga, a kiniamkhiatte pen a lianin kibawl ding hi,” a ci hi.Ref 18:14 Mat 23:12; Luk 14:11\nJesuh in Naupangte Thupha Pia\n15 Jesuh in thupha a piaksak ding a deihna-un mi pawlkhat in a naupangnote nangawn uh Jesuh kiangah hong paipih uh hi. A nungzuite in hih thu a theih uh ciangin amaute na taii uh hi. 16 Ahi zongin Jesuh in naupangnote sam a, “Naupangte hong pai ding khaktan kei un; ka kiangah hong paisak un. Bang hang hiam cih leh naupang a bang mite pen Pasian’ Ukna sungah om thei bek hi. 17 Ke’n kong cih in-ah, naupang bangin Pasian’ Ukna a mang lo peuhmah Pasian’ Ukna sungah om thei lo ding hi,” a ci hi.\nUkpa ahi A Hau Mipa\n(Mat 19:16-30; Mrk 10:17-31)\n18 Jew mi ulian khat in Jesuh kiangah, “A dik siapa aw, nuntak tawntungna ka ngah nadingin bang hih ding ka hi hiam?” ci-in a dong hi. 19 Jesuh in, “Bang hangin kei midik hong ci na hi hiam? Pasian sim loh kuamah a diktat zo om lo hi. 20 Numei tungah mawh kei in; mi that kei in; mi’ neihsa gu kei in; zuauthu gen kei in; na nu na pa zahtak in, cihna thukhamte thei lo na hi hiam?” a ci hi.Ref 18:20 Pai 20:12-16; Thkna 5:16-20\n21 Tua ciangin amah in, “Ka neutung a kipanin hih thukhamte khempeuh ka zuihsa ahi hi,” ci-in a dawng hi. 22 Jesuh in hih thu a zak ciangin ama kiangah, “Na khat na kisam lai hi. Na neihsa khempeuh zuak inla, mizawngte tungah na sum khotte pia in. Tua hileh vantungah na hau ding hi. Tua khit ciangin ka nung hong zui in,” a ci hi. 23 Ahi zongin tua mipa in hih thu a zak ciangin amah hau mahmah ahih manin a dah a suak hi. 24 Jesuh in ama dahna a muh ciangin, “Pasian’ Ukna sungah mihaute a lut ding bangzah takin haksa ahi hiam? 25 Pasian’ Ukna sungah mihau khat a lut ding sangin phim bilvang sungah kalaoh khat a lut ding baih zaw lai hi,” a ci hi. 26 Tua thu a za mite in, “Tua bang ahihleh kua in hotkhiatna ngah zo ding ahi hiam?” ci-in a dong uh hi. 27 Ahi zongin Jesuh in, “Mihingte’ hih zawh loh pen Pasian in hih zo hi,” ci-in a dawng hi. 28 Tua ciangin Peter in, “Ko zong ka inn ka lo uh nusia-in nang ka hong zui uh hi,” a cih ciangin 29 Jesuh in amaute kiangah, “A mantakin kong genin-ah, Pasian’ Uk ding a deihna hangin a inn a lo, a zi a ta, a nu a pa, ahih kei leh a sanggamte a nusiate in, 30 tuhunin a zah tampi le hong tung ding hunah nuntak tawntungna a ngah lo ding kuamah om lo hi,” a ci hi.\nJesuh in A Sih ding A Thumveina Genkhol\n31 Tua ciangin Jesuh in nungzui sawm le nihte a tuamin pai khiatpihin amaute kiangah, “Tu-in Jerusalem khua-ah a pai ding ihi a, kamsangte in Mihing Tapa’ thu a gelh khempeuh, tua lai munah a hong tung ding hi. 32 Pasian in Gentail mite’ khut sungah amah ap dinga, amaute in zahpihin, simmawhin, cilphih ding uh hi. 33 Tua ciangin amah satin that ding uh a, ahi zongin a ni thum ni-in hingkik ding hi,” a ci hi. 34 Ahi zongin nungzuite in hih ama thugente tel zo lo uh hi. Amaute’ tel zawh loh dingin kihem gen ahih manin, Jesuh’ gente bang a cihnopna ahi hiam, ci-in a thei kei uh hi.\nMittaw Khutdawhngen khat Kidamsak\n35 Jerikho khua kiang Jesuh a tun ciangin lampi gei-ah khutdawh a ngen mittaw khat a na tu hi. 36 Mihon a paina a zak ciangin bang ahi hiam, ci-in a dong hi. 37 Mite in, “Nazareth khuami Jesuh hong pai hi,” a na ci uh hi. 38 Tua ciangin nakpitakin amah kiko a, “David’ suan Jesuh aw, kei hong hehpih in,” a na ci hi. 39 A mai-a om mite in amah taii uh a, pau kei in, ci-in a kham uh hi. Ahi zongin amah kinakko semsem a, “David’ suanpa aw, kei hong hehpih in,” ci veve hi. 40 Tua ahih manin Jesuh zong khawl a, ama kiangah mittaw pa a kipaipih nadingin thu a pia hi. A geinai hong tun ciangin Jesuh in, 41 “Bang kong hihsak ding deih na hi hiam?” ci-in a dot ciangin, “Topa aw, khua ka mukik thei nuam hi,” ci-in a dawng hi. 42 Tua ciangin Jesuh in, “Na upna in nang hong damsak khinta hi,” a ci hi. 43 Amah in zong thakhatin khua mu thei pah a, Jesuh zui-in Pasian tungah a lungdamna a ko hi. Mihonpite in zong a muh ciangin a vekpi-un Pasian a phat uh hi.


timestamp: atn

url: =HUN ZUI-A KAWLGAM OM ZIA (AD 1044- Sep 2007) KAWLGAM TANGTHU. - Laibu Saal\nHome > Thuluui/Articles > HUN ZUI-A KAWLGAM OM ZIA (AD 1044- Sep 2007) KAWLGAM TANGTHU.\nHUN ZUI-A KAWLGAM OM ZIA (AD 1044- Sep 2007) KAWLGAM TANGTHU.\nHUN ZUI-A KAWLGAM OM ZIA (AD 1044- Sep 2007)\nGelh ~ Sia Khup Khan Thang (Kaptel)\nKawlgam omzia pen Kawllai Manglai tawh a kigelhna tampi omkhin a hih manin thuthak hi peuhmah lo hi. Kei’ batkhop ciang ka kaihkhop hi a, kicing kim zo peuhmah lo ding hi.\nPagan ah Anawratha ( Anuradha ? ) kumpi a suah 1044 CE kum pan ki panin gam zapi hong gawm zo ahih manin ama hun panin i pan ding hi. Tua panin Kawl kumpi in gam uk toto hi.\nMangkang kumpi in 1924 kumin Kawlgam hong sim a, February 24, 1826 ni-in kilemna bawl a, “ Yandabo Treary “ kici hi. 1852 kumin hong sim leuleu a, Kawlgam khanglam teng la uh hi. November 14, 1885 ni-in a thumvei na sim ding hong kipan a, November 29, 16/885 ni-in Kawl kumpi nunung Thibaw manin December 3, 1885 ni-in “ Kawlgam pen Mangkang kumpite’ khut nuai tung hi” ci-in tangko khia hi. 1896 kum in Zanggam ah gal a bei hangin Zogam, Kachin gamte ah do phasan lai uh hi.\nGamdang mite ukna nuai-a om pen noplohna tam lua ahih manin gammite’ thutheihna hong khang a, 1906 kum ciang in Yangon khua-ah U Ba Pe, Dr Ba Yin, U Maung Gyi, U Sein Hla Aung, U Hla Pe leh Khangno mipil hon khat in YMBA ( Young Men’s Buddhist Association ) hong phuankhia hi. Gam ading phattuamna hong sem uh a, 1911 kum pan a hawmkhiat uh Thuriya tadensa tung tawnin mi tampi hong lunglut uh hi. 1918 kumin zin ling a, Pegu khuapi-a tattung ( pagoda ) khat a kisia pen kumpi Sir Reginald Craddock in khedap suah lopi-in a va etna panin gammite phun gawpin, Yangon Jubileee innpi-ah kikhawmin lungkim lohna pulak uh hi.\nLeitung Galpi khatna sungin gam ki-ukna lam puah phatna thugen dingin India ah Mangkang vuanzi Montagu a pai ciangin, YMBA panin U Ba Pe, U Mau Aung makai-in tangmi pawl khat zong India-ah pai-in vuanzipa leh kumpi Chelmsford tawh va kimu uh hi. India leh Kawlgam a ki-uk khawm pen a tuama ki-uk nading a nget uh hangin vaihawmna-ah Kawlgam thu kihel kha lo hi. 1919 kum ciangin U Ba Pe, U Tun Sein, U Pu-te London khuapi-ah pai-in va ngen uh a, ngah tuan lo uh hi. 1920 kum ciangin U Ba Pe, U Puh, U Thein Maung-te London vapai kikin a nget uh ciangin, vuanzi Montagu in 1919 kuma kibawl India upadi pen kawlgamah zong kizang hen, ci-in na kamciam pan hi.\n1920 kum YMBA kikhop a giatveina-ah YMBA pen GCBA ( General Council of Burmese Association ) ci-in laih uh hi. GCBA in ei leh ei ki-ukna ( Home Rule ) ngah nading in hong hanciam uh hi. Tua zawh ciangin Mangkang kumpi in ki-ukna a zat Dyarchy hangin GCBA phelnih suak hi. ( Dyarchy= Kumpi’ seh leh mipi’ teel kigawm ) Tua pawl nihte pen Home Rule a deih U Chit Hlaing pawl leh Dyarchy a deih U Ba Pe pawlte ahi uh hi. Dyarchy ki-ukna puahpha dingin Whyte Committee te leh Prince Wales hong pai ciangin Home Rule a deih U Chit Hlaing pawl in nial uh hi. Tua nung ciangin phungzite pawl, U Chit Hlaing pawl, U Soe Thein pawl, U Suu pawl ci-in GCBA hong kitam lailai hi. Tua ahih manin 1930 kum pan kipan GCBA in sepzawh bangmah nei nawn lo hi.\nKawlgam ah 1920 kum dong sangpi om nailo hi. Calcutta sangpi nuai-a om Yangon College leh Judson College bek om pan hi. Mangkangte in a kicingin pilna ong sinsak loh ciangin December 5, 1920 ni-in sangnaupangte in deih na pulakin kitom uh hi. Tua huhau-in mun tuamtuamah sangpi sangneu hong piang khia hi.\nGCBA hong kitap gawp ciangin Yangon khua, Bahan vengah Thakhin Ba Thaung leh khangno pawl khat in May 30, 1930 ni-in Kawlmi kipawlna phuan uh hi. 1930 leh 1935 kikal teng a makai Thakhin Ba Thaung, Thakhin Tun Oh, Thakhin Ba Sein,Thakhin Lay Maung-te ahi uh hi. 1935 kum bei kuan lamin College sangnaupang Thakhin Aung San, Thakhin Nu, Thakhin Ba Thein-te hong lutthuah uh a, hong pisuah semsem hi. Kawlgamah Nasemte’ Ni (May Day) pen hih pawlte makaihna tawh May 1, 1928 ni-in kibawl masa pen hi. 1938 kum ciangin kipawlna pen Thakhin Ko Daw Hmaing pawl leh Thakhin Tun Oh- Thakhin Ba Sein Pawl ci-in phel nih kisuah leuleu hi. Tua ahih manin Mangkang kumpi in 1941 kumin a thuman lo kipawlna ci-in gensia gawp hi.\n1921 kum ciangin Company tuamtuamte kipawl khawmin buhlei buhzuakna (Bullinger Pool) phuanin kawlgama buh piang khempeuh amau khut sungah zeek uh a, lokhote in bangmahpi lawhtak lo uh hi. Tua bangpi mah tawh lokhote tung panin siah tampipi dong lai uh hi. Lokhote in thuak zo nawn loin Saya San in lokhote omdan a muh bangin GCBA ah U Soe Thein pulak sak a, a ngetna bangin kimang lo ahih manin Saya San paikhia-in Mangkangte langpan ding geelsim hi.\nKumpi sempak Sir J.A. Maung Gyi in December 21, 1930 ni-in Thayawaddi khawmpi-ah lokhote ading noptuamna vaihawm sak zo kei ning, a cih ciangin December 22, 1930 ni-in Saya San makai-in kumpi langpan uh hi. Tua ciangin a gam vuah a khuanciah Sir Charles Innes, Kawlgamah hong ciah mengmengin lokhote noptuam nading hong vaihawm hi. 1931\nAugust sungin Saya San leh makai pawl khat kimanin Thayawaddi ah khailum uh hi.\nMangkangte in namgimtui a deih zahzah uh la napi, nasemte in thaman gina sanglo, meivak ding nangawn nei lo, a omna uh inndei toilua, zum khakni kikhiam ahih manin 1938 kum kipat lamin namgim khuk nasemte’ langpan na hong piang hi. January 8, 1938 ni-in Chauk namgim khuk panin hong kipankhia a, November 30, 1938 ni-in Thakhin Po Hla Gyi makai-in namgim khuk nasem 2000 valte khe tawh pai-in tai 400 a gamla Yangon ah January 8, 1939 ni-in tung uh hi. February 10, 1939 ni-in zong Mandalay ah phungzi te kikhawmin deihna lak uh a, galkapte in kapin mi 17 si hi.\n1939 kumin Europe gam sungah leitung Galpi Nihna hong ping hi. September 1, 1939 ni-in Kawlmi kipawlna kikhop kibawl a, suahtakna a deih khempeuh kigawm khawmin kipawlna neih ding hoih kisa a, October 1, 1939 ni-in Burma Freedom Bloc phuan uh hi. Dr Ba Maw in secretary sem hi. A simthamin Communist pawl, Thakhin Mya makaih PRP ( People’s\nRevolutionary Party ) zong kiphuan hi.\n1940 Kumin suahtakna a deih makai pawl khat kimanin thongah khumin nakpi takin kibawlsia hi. Zalone khua ah Zogam thu tawh kisai-in a genna hangin Thakhin Aung San, matdingin a sawm uh hangin man zo lo uh hi. Khangnote in thauvui thautang zat ding hoih sa uh ahih manin Thakhin Aung San leh Thakhin Hla Myang 1940 kim August in meel kiseelin Norway tembaw Hailee tawh Sengam Anoy ah pai uh hi. Anoy ah a om sungun Kawlgam-a PRP pawlte leh Mr Minami kithuza kha uh hi. Mr Minami i cih pen Japan gam Tomiuri tadensa-a gamdang thukan kineih, Kawlgam thukan Japan bu Suzuki ahi hi. PRP te genna hangin Suzuki leh Thakhin Aung San, Japan gamah kimu uh a, Kawlgam suahtak nading thu kikum uh hi.\n1941 kum kipat lamin Thakhin Aung San, Kawlgamah hong ciahsim hi. PRP te tawh kikumin Khangno 30te khen 4 kisuahin Japan ah sam a, Hainang leh Taiwan tuikulh ah kha 5 sung galkap dan sinsak hi.\nTua hun laitakin Japante in December 7, 1941 ni-in zasak khol lopi-in America te omna Pearl tembaw khawlna bomb tawh denggawp uh hi. Tua thu hangin Galpi Nihna in Asia gam zong hong lawhsuak hi. Galkap 30te Thailand gam Bangkok ah kituah uh a, tua lai-ah sisan tawh kiciamin tuisia dawn uh a, December 27, 1941 ni-in BIA (Kawlgam Suahtakna Galkap) phuan uh hi.\nBIA pawlte PRP tawh kizom dingin Bu Ne Win leh galkap 7te hong maciah in 1942 February kipat lamin Yangon hongtung uh a, Mangkang kumpite do dingin hong sawmsim uh hi. Boyoke Aung San makaih BIA te 1942 kum kipat lam mahin Japan galkapte tawh Kawlgamah hong lut uh hi. Japante in suahtakna hong piak loh banah hong tatsia zawsop uh hi. Mangkangte India gamah nungkin uh hi. Japante in July 27, 1942 ni-in BIA pen BDA (Burma Denfence Army)ci-in a mimal 23000 panin 3000 khiapsak hiau hi.\nAugust 1, 1943 ni-in Japante in Kawlgam suahtakna a minin pia pong hi. Kawlmite ki-uk loin amau mah in hong uk uh a, a ututin hong bawlin hong that uh hi. Kawl galkapte pen BIA- BDA panin BNA (Burma National Army) ci-in laihsak toto hi. Japante hong luta kipan Thakhin Thein Pe, Thakhin Tin Shwe leh makai pawl khat India-ah pai-in Mangkang galkap ( Allied Forces ) makaite tawh va kimu uh hi.\n1944 kum August ciangin Japan langpan kipawlna AFC ( Anti-Facist Organization ) kiphuan a, Party tuamtuamte kigawm khawm uh hi. 1945 kum kipat lamin Mangkangte tung panin galhiam kingah a, Rakhaing leh Gunkhawm lamah honglut uh hi. Tua hunin Kawlgamah Japante ukna mah kizang lai a, Boyoke Aung San makai-in Japante hawlkhiat ding vaihawm sim leuleu uh hi. Boyoke Aung San makaih galkapte in March 17, 1945 ni-in Japante do ding khensat uh hi. April 12, 1945 ni-in Kawlgam bupin a kituakin do ding ci-in a kiciam uh pen Mangkang galkapte gamgi panin hong lutkhin uh ahih manin Bohmugyi Ba Htu March 8, 1945 ni-in Japante do na kipan hi. Tua ahih manin kiciam ni malepin March 17 ni-in Japante kido a, Kawlgam pan kihawl khia hi.\nSuahtak ngahna ( 1945-1949 )\nMangkang kumpi Kawlgamah hong lutkik ciangin galkap ki-ukna mah tawh hong uk phot uh hi. May 17, 1945 ni-in lutang khat thuneihna tawh ki-uk ding thu pulak hi. Tua pen Dyarchy\ndinmun bang bek hi-in gam mite lungkim loin sa ngeingai uh hi. August 12, 1945 ni-in galkapmang teng kikhopna kibawl a, AFO tawh kipawl ding thukimin August 19, 1945 ni-in Boyoke Aung San ma-kai in khawmpi bawl a, geelnate a gen ciangin gammi khempeuh thakhat thu-in lungkim pah uh hi. August 18, 1945 ni leh 1946 January kha sungin khawmpi om kik a, AFO pan in AFPFL ( Anti-Facist People’s Freedom League ) - Phah Sah Lah, ci-in a min laih uh hi.\nAsia khang nisuahna lam galkapmang Lord Mountbatten in Kawlgam galkap phuat nading thu kikum dingin Boyoke Aung San leh makai pawl khat Ceylon ( Sri Lanka ) ah sam a, September 7, 1945 ni-in thukimna letmat thuh uh hi.\nKumpi Sir Dorman Smith, England ah ciah a, ama munah Sir Hubert Rance hong tung hi. Amah in AFPFL te tawh kigawmin kumpi hong phuan hi. Mangkang vuanzi Attlee sapna bangin Boyoke Aung San leh a pawlte London ah pai uh a, suahtakna piak dingin letmat thuh uh hi. Aung San-Attlee thukimna pen Galone U Saw leh Thakhin Ba Sein te in nialin kipawlna panin paikhia uh hi. Vuanzilui Dr Ba Maw, Sir Paw Tun te tawh kipawlin langpan uh a, langpan zo loin lungham den uh hi. Zanggam leh mualtung gam teng kigawmin suahtakna ngah khatin ngah khop nadingin February 9-12, 1947 ni 4 sung Shan gam Pinlong khua-ah khawmpi kibawl a, gam khata dingin thukimna February 12, ni-in gam makai 23 te letmat thuh uh hi. Tua 23 te in:\n1) Boyoke Aung San\n2) Saohpalong of Hsamoghkam State\n3) Saohpalong of Tawngpeng State\n4) Saohpalong of Yawnghwe State\n5) Saohpalong of Laihka\n6) Saohpalong of Mongpawn State\n7) Representative of Hsahtung ( Saohpalong Hkun Pung )\n8) Saohpalong North Hsenwi\n9) Labang Grong-----------------------------Bhamo\n10) Zau La---------------------------------------Bhamo\n11) Zau Lawn-----------------------------------Bhamo\n13) Zau Rip -------------------------------------Myitkyina\n14) Sinwa Naw---------------------------------Myitkyina\n15) U Tin E\n16) Sao Yape Hpa\n17) U Kya Bu\n18) U Htun Myint\n19) U Hkun Htee\n20) U Hkun Saw\n21) U Hlur Hmung-------------------Falam\n22) U Thawng Za Khup ------------Tedim\n23) U Kio Mang ----------------------Hakha ahi uh hi.\n1947 kum April kha sungin gambup kiteelna om a, AFPEL te in zo hi. Boyoke Aung San leh a pawlte gam ki-uk nading upadi bawl a, Secretariat zum sungah a om laitakun U Saw sawltakte in Boyoke Aung San te pawl july 19, 1947 ni-in va kaplum uh hi. Tua a si mi 9te in:\n2) Thakhin Mya\n3) U Ba Ohu\n4) U Rajah\n5) Mann Ba Khine\n6) Sat San Tun\n7) U Ba Win\n8) U Ohn Maung leh\n9) Yebaw Maung Twe ( kongcingpa ) ahi uh hi.\nGam vaihawmna pen AFPFL te mahin len uh a, Aungust 29, 1947 ni-in Bo Let Kya leh John Flaming te in galkap aana ap nading thukimna letmat thuh uh hi. 0ctober 17, 1947 ni ciangin vuanzichoh Thakhin Nu le Mangkang vuanzi Attlee te in Kawlgam suahtakna ngah nading thukimna letmat thuh leuleu uh hi. Tua bangin January 4, 1948 ni zingsang nai 4:20 hunin Kawlgam in suahtakna ngah hi.\nAFPFL te in 1948 pan 1958 dong ki-ukna hoih takin len zo uh hi. Ahi zongin Communist galkapte, KNDO, MNDO cih bangin gam sung beelin kumpi langpang uh hi. Communist te in do masa pen uh hi. 1946 kumin thauvui thautang tawh suahtakna ngah a sawm Thakhin Soe pawl leh AFPFL te tawh panghuan a, suahtakna a ngah nuam pawl, ci-in Communist te kitam leuleu hi. Thakhin Soe pawl pen dialsan, Thakhin Than Tun pawl pen dialkang ci-in kiminphuah hi. Dialsante 1946, dialkangte 1948 kumin gam sung beel uh hi. 1948 kum February kha mahin gammi galkapte a kang pawl leh a eng pawl ci-in kitam leuleu hi. A kangte Bu Lah Young leh Bu Po Kun in makaihin a engte Buhmu Aung leh Bu Sein Hnan te in makaih hi. A kangte in july 26, 1948 ni-in kumpi langpan hi. Tua zawh nipi nih ciangin kumpi galkap pawlkhat in gam sung beel uh hi.\nTua zawh ciangin Karente kipan leuleu hi. Saw Ba U Gyi leh Karen mipi in Karen minam ki pawlna ( KNU ) phuan a, AFPFL panin taikhia hi. PM U Nu in a kamciam sa bangin Karen minam Boyoke Smith Dun pen Kawlgam galkapmang lianpen suak sak hi. Karente lungkim tuan loin KNDO ( Karen National Defence Organization ) phuan a, galhiam tawh kipanin Karen gam a tuamin din’ nading ngen hi. 1948 july kha ciangin gal kipan hi. Tua ciangin Kumpi in Boyoke Smith Dun munah Boyoke Ne Win koih hi. Karen vuanzi nih zong tawpsak hi. A ma-sa lamin Karen galkapte mainawtin Maymyo, Mandalay, Taungoo, Insein khuapite a lak zawh uh hangin, Zomi galkapte hong kipat petmah ciangin nang zolo uh a, nungkinin a laksa khuapite nangawn khahsuah kik uh hi. Tuni dongin Zomite tungah Karente khasia lai hi, cih leh Zomi galkapte sisan naisan hangin Kawlgam kumpi a dingkik zo hi, cih phawkhuai hi.\nTua banah Mon te, Pa-oh te cih bang kumpi langpang dingin kipan ngeingai napi, pum khat suak zo lo ih ahih manin a gualzo om tuanlo hi. 1949 kumin Sen gamah Communist te a gualzawh ciangin a kidempih Kuomingtang ( KMT ) pawlte guallelin Taiwan tuikhuh beel uh hi. Yunan gama KMT te 1950 kumin Kawlgam sungah hong lut uh hi. May 25, 1950 ni-in gamgi-a om Kyukoh khuapi hong sim hi. Kawl kumpi in Taiwan ah hong puak nung, ci-in thu a piak hangin utlo uh a, 1950-1951 sungin KMT te hongtam semsem ciangin, kumpi in 1952 January kha-in UNO ah khia hi. UNO in koihkhong lo ding a cih hangin sempah lo a, 1953 April kha-in Kawl kumpi in genpha kik hi. Kawl galkapte in nakpi takin do a, 1956 kum ciangin Kawlgam sungah KMT 3000 bang bek om lai hi.\nNgimna tupna kibanglo hi loin Laiatpi sem ding kithutuah lohna hangin 1958 April kha-in AFPFL pawl nihin kitam hi. U Nu leh Thakhin Tin makaih pawl Nu-Tin kici ( AFPFL siangtho kici ) a, U Ba Shwe leh U Kyaw Nyein makaih pawl Shwe-Nyein ( AFPFL kip ) kici hi. Tua bang in Nu-Tin pawl leh Shwe-Nyein pawlte nakpi takin kidem uh hi. 1958 June kha sungin U Nu kumpi muanhuai kei, ci-in Shwe-Nyein pawl in Lotdaw khawmpi samsakin mee khia uh a, Nu-Tin pawl in zo veve hi. Tua ciangin U Nu in 1958 November kha-in kiteelpina bawl ding ci-in tangko hi. Nu-Tin pawl in gamsung beelte hong ciahkik peuhpeuh suahtak sak nading August 1, 1958 ni-in genkhia hi. August 15, 1958 ni-in Communist pawl khat hong ciahpah hi. Gam sung daihna a om loh ciangin PM U Nu in kiteelpi ding 1959 April kha ah khinto hi. September 26, 1958 ni-in U Nu a zaa pan tawpin General Ne Win tungah aana ap hi.\nINNCING KUMPI ( 1958-1960 )\nPM U Nu apna bangin Gen. Ne Win in sang a, October 28, 1958 ni-in Lotdaw kikhop sam in inncing kumpi phuan hi. Gen. Ne Win in vuanzichoh semin ulian 14 kihel in galkap ulian 150 te in huh hi. November 1, 1958 ni panin gamkee gamkhen vaihawm ding seh a, gam sung dai-in gamsung beelte zong hong ciah uh hi. 1960 February kha sungin thuman takin Lotdaw keteelna bawl a, Nu-Tin te in zo ahih manin inncing kumpi in aana apkik hi. U Nu in vuanzichoh semin vuanzi 13 seh hi. Ahi zongin inncing kumpi huna makai galkap bute in zong nuam sa man veve uh ahih manin Bu pawl leh U ( Thakhin ) pawl ci-in kitam kik leuleu uh hi.\nGamsung beelte hong thahat kik hi. 1960 November kha-in KMT te Kyaingdung gamah hong lutkik hi. Tuate US in panpih hi, cih kithei ahih manin UNO ah kikhia hi. U Nu in mee a zon lai-in Buddist biakna pen gambup biakna suaksak ning, ci-in a kamciam tangtung sak nuamin biakna dangte lungkim lo hi. ( Khristian biakna makaite vaihawmna tawh pawlpi kimah lai hongkihawm a, 1961 kum sungin, hun kibangin thu kingen hi. Tua i thungetna Topa in hong dawnga, U Nu pen kihemkhia pah hi, cih pen kei’ upna ahi hi ).\n1961 June kha sungin Shan ukpi Sat Shwe leh Sat Hkun Cho te makai-in Federal suahtakna ngen tek dingin minam tawm teng kaikhawmin Taunggyi khua-ah khawmpi bawl hi. Ahi zongin Zomi, Kachin leh Karen makaite ut lo uh hi. Federal suahtakna vai kikum dingin March 1, 1962 ni-in Yangon ah khawmpi kibawl a, suahtakna nongpiak kei uh leh Kawlgam panin kikhen khia nung ci-in ukpi pawl khat in pulaak uh hi. ( Suahtakna a ngah khawmsa pen thudam tawh suakta kik thei nawn lo hi leh kilawm hi).\nTua bangin Kawlgam sung hong hi zelzul ciangin galkap kumpi in March 2, 1962 ni-in Kawlgam kemkik hi. March 3, 1962 ni-in Lotdaw phiat a, March 30, 1962 ni-in thukhen zumpite phiat hi. Party tuamtuamte zong phiat a, july 4, 1962 ni-in BSPP ( Burma Socialist Program Party ) phuan hi. July 1, 193 ni-in Nainganzi sangpi kihong hi.\nMangkang te hong uk lai-a kipan i gam’ neihsa innmun logam, hauhna khempeuh gamdang mite ( Sen, Kala ) te in luah uh a, gammite zawngkhalin midangte’ khutnuai-ah guallel zaw-in ki om hi. Buhlei hoih khempeuh gamdang mihaute khut sungah om zaw hi. Galkap kumpi hong khan’ ciangin sumbuk, setzung, company, private sangte leh leitang khempeuh April 9, 1964 ni-in gammite’ neihsa suak sak ( nationalized ) hi.\n1964 April kha-in Myone Party Unit kiphuanin nasem uh a, May 17-24, 1964 sung teng sum K 100 lai leh K 50 lai kisi sakin a tawmte ( K 2500/- nuai siah ) kumpi ih lohkik hi. December 4, 1968 ni-in kumpite ngaihsutna a pia ding ulian 33 kiteel a, bangmah phattuam khollo hi. BSPP hong khang semsem a, April 30, 1971 ni-in gambup party suaksak hi. Tua hun laitakin U Thant (UNO-GS ) a sisa-in Kawlgamah hong kipuak a, a luang vui nading tawh kisai in sangnaupangte leh galkap kumpi kitelkhialhna lianpi piang dektak hi. Sangnaupangte in U Thant luangpen kumpi sivui ngeina tawh vui ding deih uh hi.\n1981 kum ciangin Gen. Ne Win gambup lutang hih na panin tawpin, a galkap puan suah a, BSPP Chairman sem suak veve hi. Gam makai pawl khatte’ khemna tawh U Ne WIn in i gam a khangto mahmah takpi sa kha hi. U Ne Win bek hiloin ulian khat peuhpeuh a zin nading khuate-ah sumbukte van teng kawmin Canteen ( Procos ) ah a kilawm dingin na lak uh a, a ciah khit ciangin vanteng a neite tungah kipia kik tazen hi. Gam sung omzia taktak Brigadier Aung Gyi in laibu-in gelh a, 1987 kum ciangin U Ne Win tung ah pia hi. Tua laibu a simna tawh gam omzia a telciangin U Ne Win heh mah mah a, nasep zia puahpha dingin kimuh khopna bawl hi. Gam sung zawnna leh a khutnuai-a nasemte sepziate hangin U Ne Win khasia mahmah a,Party khat tawh khangto lo i hih leh, Party tuamtuam ( Multi-Party Democracy ) tawh kalsuan ding i hi hiam, ci kha hi.\nTua hun mahin Kawlgam susia nuam gam sung beelte in Kawlgam do nadingin sum awn 900 val nei ta hi, cih thu U Ne Win in a zaksim ciangin, gam lutangpi teng zingsapin mee khiasak a, Kawlgam sum K 75 lai, K 35 lai, K 25 lai thakhat thu-in committee thukimna tawh Brigadier Sein Lwin in min thuhin September 5, 1987 zingsangin sisak ziau a, gammi khempeuh kilinglawng hi.\n1988 kum March kha-in RIT sangnaupang khat a kikap lupna hangin sang naupangte lungso gawp uh ahih manin sangpi khempeuh kikhak hi. Tua zawh ni 12 ciangin sangneute zong kikhak hi. June kha ciangin kihong kik hi. July 23, 1988 ni-in U Ne Win munah Brigadier Sein Lwin Kawlgam lutang hongsuak hi. August 3, 1988 ni-in Yangon khua Sule Pagoda kimah mi honpi kikhawmin Sein Lwin a tawp nading leh nainganzi makai thongkiate khakkhiat nading ngen uh hi. August 8, 1988 ni-in ( 8.8.88 ) ni-in sang naupangte leh nasem honpi kisosuah kik a, palikte in kham uh hi. Sein Lwin in ni 18 a sep khit August 12, 1988 ni ciangin, ama taangin Dr Maung Maung gam lutang hong suak leuleu hi. August 22, 1988 ni ciangin , mipite- in Party namkimzat ding ngenin lamdungah awng uh hi.\nMandalay ah phungzite makai-in lamdung mah zui uh a, Mergwe, Prome, Sittwe, Taunggyi, Moulmein leh khua tuamtuamte-ah zong lamdung zuih otna om hi. August 24, 1988 ni-in Dr Maung Maung in BSPP khawmpi September 12, 1988 ni-in bawlding leh, tua lai-ah BSPP maw, Party tuam tuam koizaw zang ding cih kikupna om dingin gen hi. Mipite in ngakzo nawn loin kiteelpina bawl ding ngen uh hi. Tua bang zelzul laitak in Daw Suu Kyi in zong Democracy paizia tangkona nei hi. A mun munah kiso suahna om kawikawi hi. Tua ahih manin Dr Maung Maung leh BSPP te mainawt thei nawn lo ta uh hi. ( Dr Maung Maung’ geelna bangin mipi a ngak zo hileh, thuhoih khatpeuh a piang zaw tam, cih pen mi tampite ngaihsutna ahi hi) .\nSeptember 18, 1988 ni-in galkap kumpi in SLORC ( State Law and Order Restoration Council ) hong phuanin Kawlgam kemkik uh hi. Tua panin Gen. Saw Maung in gam lutang hong sem a, 1922 April kha ciangin Gen . Saw Maung’ munah Gen. Than Shwe in gam lutang hongsem hi.\n1994 kumin ASEAN gamte in Kawlgam pen pawlhuamin koih a, 1997 july kha ciangin pawlkipin sang hi. Gam sung beel sangnaupangte ( 1948, 1961, 1974 ) te kipawl khawmin November 5, 1988 ni-in ABSDF ( All Burma Students Democratic Front ) phuan uh hi.\n1990 KITEEL PI NA\nGalkap kumpi in Party kiphuan thei, a cih ciangin party tampi phazuai hi. Party lianzaw deuh NUP ( National Unity Party ) pen September 24, 1989 ni-in kiphuan hi. NLDD pen Daw Aung San Suu Kyi, U Tin Oo leh U Aung Gyi-te in makaih hi. Aung Gyi paikhia-in aituam party UNDP ( Union of National Democratic Party ) tawh ding hi. Hih kiteelna pen SLORC mahin makaih hi. A kiteel makaite pen tuni dongin ( 2007 ) kumpi suak tuan lo uh hi.\nKiteel na pen May 17, 1990 kibawl a, NLD party in mun 425 lak pan mun 372 ngah hi. NUP in mun sawm khawng ngah hi. SLORC in National Convention neih ding geel a, a masa pen 1993 January kha-in kibawl hi. Tua lai-ah taangmi 700 val kah hi.\nSPDC ( State Peace and Development Council )\nGalkap kumpi in SLORC pan SPDC ci-in November 15, 1997 ni-in, a min khel hi.Tua Committee ah Senior General Than Shwe , General Maung Aye, General Khin Nyunt a kihel mi 19 kiseh uh hi. Gen. Khin Nyunt pen October 18, 2004 ni-in a panmun PM panin khawl a, ama’ mun ah Gen. Soe Win in sem hi. Kumpi in National Convention a ban banin bawl a, August 18, 2007 ni-in kipanin September 3, 2007 ni a kiman khawmpi pen a nunung pen dingin gen uh hi.\nMai lamah i gam a nuam zaw semsem dingin hong vaihawm ding uh hi, ci-in i lamen hi.\nEtkak laibu te:\n1) Standard Eight History; Basic Education Curriculum and Text Book Commitee,\n2) The Exodus Paradigm; Pau Za Khup , 1954 Madarsa Road, Kasmere Gate, Delhi\n3) Sukte Chronicle ( Vol. VIII )\n- Pu Pau Do Nang : Formerly Secertary, Party Regional Committee, Chin State,\n- Pu Kai Do Pau: Formerly Party Cadre, Myone Party Unit, Tedim\n[ Laigelh pa Sia Khup Khan Thang pen -\nLai lam tawh kisai tangthu tampi a theih banah tu laitakin Tedim Bethel AG Pawlpi sungah lai lam nasepna tawh Pasian’ na sem hi. Tedim khua TCF (Tedim Christian Fellowship) kipawlna-ah lai-at sem hi. ]\nSource : Gamngai 21st Cencury Thanksgiving Magazine Laimai 466-473.\nItem Reviewed: HUN ZUI-A KAWLGAM OM ZIA (AD 1044- Sep 2007) KAWLGAM TANGTHU. Description: Rating: 5 Reviewed By: Cinpu Zomi


url: =US gamsung khualzinna pawlkhat – 67 :: ZOMI DAILY\nposted on 9 March 2016 at 8:00 am Lomkholna: Article, Awnzapau\nSaturn Rocket Engine bang peuhmah gollua kisa kigen theilo hi. Leitungah a golpen mah hi pah hi. 1953 kum pek a, a pat uh khawlnga lo a, azop tohtoh uh hi a, 1959 ciangin The National Aeronautics and Space Administration (NASA) thukimna (approval) pia pan uhhi.\nFirst stage engine ah engine nga tha tawh a lengkhia hi a, 7.6 millions lbs of thrust nei zen hi. Tua energy tha in New York khuasung 75 minutes meitaang sak zo ding hi. Hoover Dam sangin power tam zaw hi. Kha tungah Apollo 11 pan 17 dong a pai hi a, Apollo 13 lo buang kha tung a va sik thithe ahihi. Kha tung a tu masa penpen Apollo 11 hi a July 20, 1969 at 20:17:39 UST (Universal Standard Time) in Armstrong kha tungah tung masa pen hi.\nInnsung teng aa, akilak teng ka etkhit uh ciangin a pua lamah Rockette kikhahkhiatna Launching Complex (LC) teng ka gal et uhhi. A kigal-et theihnang innsangpi tausang lam a tua pan ka en uhhi. Apollo 11, Columbia,Challenger cihte zong LC-39 vive tung pan mahah akilawnkhia hi a, alot khiat laitak teekhteekh aphual ngiat a, a mu nuamte in letmat kilei khol thei hi.\nTua teng ka man khit uhteh a nunung penah Rockette a kikhahkhiat laitak a, a sung a tuang Astrounaut te thuakdan teng sinna a pawlpawl in khen in kah dinghun hi leuleu a, ka hun uh hawmthawh ka hih manun tua sungah pai nawn lo in ka ciahsan uhhi.\nJurisdiction US Federal Goverment\nAnnual Budget(2008) US$ 217 million\nAgency Robert D Carbana,Director\nExecutives Janet E Petro, Deputy Director\nLaunching Complex-39 (LC-39)\nRockette khahkhiatna mun Vehices Asembling Building (VAB) pan tai 3 agamlatna hi a, amasa in launch pad munkhat bekah om sak napi’n a sawtteh munnih koih a, LC 39A leh LC 39B ci-in minvawh uh hi. VAB sungteng mah panin Mobile launch platform te, rocket pite ahi Saturn V, Space shuttle, Ares te ahi zong in crawler transporter pite tawh nawn uhhi. Tuate nawnna dingin crawler way ci in meileng lam zong kibawl hi.\nLC-39 launch history\nTotal launches: 148(13 Saturn V,4 Saturn 1B, 130 Shuttle, 1 Ares 1-X)\nLaunch pad(s): 2\nLaunches: 89(12 Saturn V, 77 Shuttle)\nFirst launch: Apollo 4, November 4, 1967\nLast launch: STS-130,February 8, 2010\nAssociated rockets: Saturn V\nLaunches: 59(1 Saturn V,1 Ares I-X, 4 Saturn 1B, 53 Shuttle)\nFirst launch Apollo 10, May 18, 1969\nLast launch Ares I-X October 28, 2009\nAssociated rockets Saturn V,Saturn IB Space Shuttle\nAres I-Ares I(future)\nPrevious: Critical Comment on ZOLUS 2011 ~ Pu Zokhai\nNext: AIDS = MIDS ~ Lian Tuang


url: =Zomi Makaai te leh Dr Chin Do Kham Nuntaakna\nZomi te sung ah Mipil leh Makaai tampi tak ineikhin a ong nusia khinsa tawh ongdampih laaitawh cihbang in makaai tampi tak ineihte lak ah kei mimal in kathalaakna leh Zomi makaai kheempeuh in etteh a asuul azuihhuai kasaphadiak te lak ah khat ahi ong nusia khinsa Dr Chin Do Kham kalsuanzia tawmkhat kongpulaak nuam hi.\nDr Do Kham peen Zomi sung ah apilpeen leh ahau peen zong hituanlo a, Leitung mipil Ulian kheempeuh tawh zong sangkahkhawm akithei , akilawmta zong hipeuh mahlo napi in Makaai khat ahihnatawh nakhat peuhpeuh asepciang naakpi tak in kipiakhia in ama atutdong nawksuak ciatciat hi. Anasepna tampi te lak ah izaaksaciat ahi “ Dr Do Kham leh Kawlgam Yangon khuapi a om US Palaai zum Visa thuneipa kilawmta mahmah ahihkeh US Palaai zum Visa thunei alian peen pa in Dr Chin Do Kham it mahmah” cihtawh kisai thupi kasa mahmah hi.\nDr Chin Do Kham leh US Palaai zum a Visa thunei pa ki tanau kilkello uhhi. Sangzong kahkhawm ngeilo ban ah Inn veeng zong hipeuh mah lo uhhi. Ahizong in Dr Chin Do Kham in Zomi te makaai khat ahihna tawh kamite ading hih Visa thuneipa tungpan hamphatna tampi kingahtheiding cih mukhol ahihman in tua US Visa thuneipa itmahmah muan mahmah , ngaih mahmah pa asuah nading naakpitak in hanciam in bangteng suplawh a, bangteng maaizumna thuaklawh cih ithei kei hi. A inn alo azi ata asanggam a U anau, ama mimal aituam phattuamna te nusia in amite ongkhual man in kipia khia hi. Ahizong in Dr Kham in Makaai kahi cih leh Kamite ading phattuam na vaaihawmsak kuul cih tel ahihman in kipumpiak in ama ahongkhia ahihi.\nTun imuan mahmah I Makaaipi Dr Kham omnawnlo himah leh I damlaai Zomi makaai te in Imakaai pipa ongnusiat ahi go leh gamp khat ahi “ Ama kipiak khiatna leh mainawtna” khaici bang in ilungtang sung ah tuh a zatpahding in amanpha mahmah hi ci in itelding kisam leh izuihpahding iminam in kisam mahmah hi. Zomi te peen a ukding ikisam kei a, Makaai, maaitaai akisam ihihi. Tua ahihman in imite kawlgam gaalkaap kumpi te bang in uk isawmleh kipumkhatna saang in kikhenna khat leh kimuanlohna lam ah kipaizawding a, makaih in amaai ah haangsan tak leh thukhual tak in itaai leh iminam sung ah khantohna, kipum khatna gualzawh na kingahding hi.\nMakaai ci in mipite gaal et, mipi tung thusia apianding ngaak, mipite thu ngaimasa, gaal uk, mipi te gen ngaak cihkhawngtawh iminam khangtoloding a imazangkei dinghi. Kum ongbei in kiteel zeekpong kumsim bang makaaipi ngahdenpong omnakhat ah omcip cihte tawh iminam sung khangto loding hi. Makaaipi in kum 10 ongkiteel in, leitung Degree thuap 10 ingah phialzong in ei innkuan sungvaai ciang, inasepciang, izi itaciang, I u inau ciangtawh buai in Sakol khekhaap sung a Ukeng haambang in I otot hang iminam khangtozolo ding ban ah Ganhing tawh ikilamdanna omlohi. Banghang hiamcih leh ganhing kheempeuh amau neekkhop ciat mulel uhhi. Minam vaai, gamvaai, Pasian thu vaai ah nasepna ilawhcin theihnading in eipumpi deihna , Innkuan sung vaai nusia a kalkhat suanzek akisam ahihi. Tua ahihman in Zomi makaai kheempeuh in ongnusia sa Dr Kham suulzui in kaminam ading kalbang zah suankuul, koimunteng phulkuul masa , bangsep kuul cihte ihmulo a lungngaingai a aseemsuakding in ikihanthawn nuam hi.\nThukhupna ding in Zomi khangno sung ah Makaai tampi telak pan ka kithuahpih leh kanaseppih ngei Makaai Pu Zo Khai kaalsuanzia tawh thu kongkhup nuam hi. Pu Zo Khai Secretary sepna ZAM ah 2007-08 sung sawltaak khat in na kaseem ngei a, ZAM kiphut tung ahih sitawh nasepna ding, kalsuan ziading vaai kihawm cil zong ahihi. ZAM zumpi sung ah Kapmung, Muno,Papau,Kei,Pu Zo Khai, Pu Hau Kim nisim zum ongkah Full time nasem ka om uhhi. Nasep kakipat ma un Pu Zo Khai ko palaai teng in bang Skill nei cih nakantinten paha, Zomi Refugee te kisap theiding thu le la leh amun, ami cihte gualsuk pah zangzang hi.\nPu Papau bang Khalkha pau siam mahmah ahihman in Khalkha te sung ah Spy in zangziau, Keibang khuasung vaak haat mahmah kahihman in postman ing ongzang a, Kapmung leh Muno bang sum citheipian uh ahihman in neek leh dawn vaaihawmsak ., amah laaigelh kician leh mikaang laai siam ahihman in laaiteng gelh ciatciat in President Pu Hau Kim thu dong tangtang hi. 2007 kum UNHCR te in gamsung those thovaai lak a om te Minsanna piakkul hi cihthu ong omciang Pu Zo Khai in Staff teng emergency meeting ongsampah a, kua in bangseem thei , kua in kua meeltheih nei, cihteng kan semsem pah in panmun onghawm ziahziah ciang gualzawhna tampi kingah hi. Tua ban ah Pasian ummahmah ahihban ah Makaai hing cih pomtinten ahihman in Numei ah Sum le paai ah naak cihtakkhia mahmah a, Golhguuk sum akicite bang zakha leh ciangtawn tawh vau pah ciatciat ahihman in ZAM adau paiphadiak hi.\nZomi makaai kheempeuh zong mipi te imakaihna ah cihtakna, thuman na akisap ban ah Innphualzang ah tutu, gaal otot lo in kuankhiatzek, ei angsung vaai nusia zek a Mipi phattuamna kanzekding Zomi minam in kisam mahmah thukin hita cihtawh hialbawl ni. Akilawmlolua kammal leh khialhna aomleh Minam veiluatna hi ciin ongsaangsiam un.


url: =Zomi khatin “Kei hileng zong Tedim District piakei ning” ci ei ~ Dr. Dongno :: ZOMI DAILY\nposted on 11 March 2020 at 9:39 am Lomkholna: Dongno, News, Tedim, Zomi\nMarch 1, 2020 ni-in Zomi Daily sung ah Sia Vum Nang in “KEI HILENG ZONG, TEDIM DISTRICT PIA KEI NING” ci-in ong tangko hi. “Nang hi lecin zong napia diam?” ci-in ong “hilhcian” (ama kammal), pawl ong zawn lai hi.\nHih bang tangkona Zomi kici khat at dingin lamdang ka sa mahmah aa, ka ”shocked” hi. Um thei lo-in ka sim phapha hi. Ama’n Chin State Chief Minister (CM) Lian Luai’ gen a zak bangbangin (at face value) in sang pahlian, um pahlian, a lungsim khensat pahlian in, “Kei hileng zong TEDIM DISTRICT KA PIA KEI DING HI” ci-in a tangko pen, “hoihtak aa angaihsut khit ciangin a gen mah hiam?“ ci-in lamdang ka sa hi.\nKeimah bangin lamdang asa mi tampi-in ong dong ahih manin hih thu limtak i ngaihsut ciat ding thupi hi. I ngakngak, i lunggulh, i lamet den Zomite khantoh nading, District, Khazaing, i ngah nading ei-leh-ei lawmlawm hih bangin a langpang i om pen ka mai zong zumin ngaihsut hak ka sa hi. “Ka maizum” ka cih ciangin, mi dangte-in bangzahin, ong enneu ding uh hiam ci-in ka ngaihsut hang ahi hi. Peel lo, a khutkawi uh tumin ong nuihsan ding uh hi.\nTedim District, Khazaing ding akihanciam zawh Secy. 1, General Khin Nyunt hun lai pek pan ahi hi. U Thein Sein hun, tuma kum 10 pawlin i ngah lohna thute ahang i et kik ciangin, ong kigen thu um pahpahin mi khem sa-in i omna hang ahi hi. Pu Khupkhan Thang Taithul in zong “Huihpi Nung Delh Bang” sung ah tua thute cingtakin gen hi.\nAkhatna: “mipi deihna bangin Tedim District nget ding kithumin sa hi napi, akaallak aa thu kigen um pahin ankuang kitap ding launa tawh angen ngam lo – i Pyidaungsuh Hlottaw MP pa hang”; anihveina: “apianna Tedim gam ading adeihsak lo – i Pyi-ne Hlottaw MP khat pa” hang; athumna : “ong deih sak lo – Chin State Chief Minister masapen pa” hang leh alina : “Tedim leh Tonzang pan aa MP angah – USDP MP 3-te dualdaapna hang; hi teng avekpi-in a mawhlawh tawina uh, liability” ahihna i mu hi.\nTu leuleu ciangin, i Chin State Chief Minister nihna Pu Lian Luai khut sung ah Tedim Khazaing ngetna kum li sung kihumcip hi. Bangzahta-in mipi-in i ngah ding aa kilawm hamphatna tampi i taan hiam? Tedim leh Tonzang gam sung aa om mipi 140,000-te khantoh nading, ei mahmah i ginat lohna hangin kum 10 sung, i zekai khin zo hi. Hih pen a kituat zo lo Zomite supna ahi hi.\nTua teng behlapin Vum Nangin “KEI (Chin State CM) HI LENG ZONG TEDIM DIVISION PIA KEI NING” ci-in ong awng khia sawnsawn hi. Hih thu i et ciangin, anuai a thu thum teng hangin CM pa gen bangbang face value in sang pah lianin, Zomite ong deihsak lote adingin ong “hilhcian”, (taza ong leh haw) zawsop sawnsawn ahi hi. Hihin Zomite tangthu sung ah a kiciamteh ding a dahhuai mahmah thu khat ahi hi. A nuai aa bangin kong kup pih nuam hi.\nVum Nang genna ah, “Nidangin Zogam Khuapi Falam pan Haka ah kituah hi cih za ngei tek ni” ci-in, “Tua hangin Tedim in District asiauh ciangin khalau hi” ci hi. Azak bangin um pahlian hi leh kilawm hi. Falam pen Zogam Khuapi icih hangin, District Head Quarters khat hi bek hi. Chin State khanglam ah zong Mindat District om hi.\nHaka khuapi Myo-daw, i capital, ong suahna pen Falam Khuapi tawh bangmah kisai lo hi. Kawlpi aa kiphut, Chin Affairs Council, Zozum i cih, thu tuamtuam hangin, 1965 kum July kha in Haka ah kituah aa, Chin State capital, i ci hi. Law tawh degree a-ong CM khatin nak tel lua mahmah ding hi. Falam pan kituah hi lo hi. Tua ahih ciangin nak khalau loh lua mahmah ding hi. A paulap bek hi aa aki khalau sak ahi hi.\nAnuai aa thute hoihtakin sim le-uhcin, no zong, kei mah bangin, “TEDIM DISTRICT NAK PIAK PHA MAHMAH NING “ na ci tek ding uh hi.\nPAULAP: (ki lau sak): “Tedim in District ngah leh Falam khalau” cih pen, i ngah ding ong kideihsak loh man aa, paulap ahi hi. “Kawl-ngian” i cihte ahi hi. Tua “a kilau sakna uh” paulam in Tedim’ Khazaing ngah ding ong khaktan toto nuam ahi hi. Tua lo thu dang om lo hi. Hih thu ah ong kigen thu um pahpah lo-in pilvang zek aa ngaihsut ding kisam hi; theih hak lua sam lo ding hi; rocket science, hi lo hi.\nA khatna : “Falam sukkhakna a-om kei nak leh Tedim District ngah ding thukim ung” ci hi. Tedim in District a-ngah hangin Falam in bang supna ngah ding hiam? State tuamtuam ah zong District, Khazaing thak kipiapia lel hi. Chin State mahmah ah zong Haka Khazaing leh Matupi Khazaing, District kipia hi. State khat pepeuh sung ah District ki behlap leh tua State ading khantohna hi zaw hi.\nOng piak nop loh man aa, alau, apatau kineihin a pauhlap ahi hi. Tua i up leh khemnop ong sa-in nui hiuhiau bek ding hi. Pilvang takin-in thu ngaihsun ni.\nA nihna : “Tedim District kipia in Falam District ah myo-ne om kei leh akip loh ding lau” kici sak leuleu hi. “ Falam kia hithei lo ahih manin Waibula Myo ki pia hi.” ci hi. Banghang Falam kia hi thei lo ding? Khazaing khat sung ah myo-ne tuazah om kul cih upadi “ngattakin” om lo hi. Matupi Khazaing, Tamu Khazaing, Nyaung U Khazaing, Tachileik Khazaing, Myawaddy Khazaing, Kunlong Khazaing, Hpapun Khazaing-te-in myo-ne nei lo uh aa, amau “kia” ahi uh hi.\nTedim leh Tonzang District khatin pai khia leh “ Falam District kia hi thei lo” cih paulam in amet dok khin uh hi. Rihkhuadar Myo nei khin napi, inn 34 bek apha Waibula khuata, Myo kipia thuah lai lai hi. Tua zahin ‘pil’ hi. Phazo nai lo maw? ‘Hi’ sasa lai ding maw? Paulap nihna ahi hi. Hih zong i up pah leuleu manin, khemnop ong sa semsem ta hi.\nA thumna : “Tedim in Khazaing (District) ngah leh Falam Khazaing zum Tedim ah kituah ding lauthawng” kici sak lai hi: Kituah ding lung patauh nang bangmah om lo hi:\n1. Tedim/Tonzang kigawmin Tedim Khazaing, District thak ki-ngen hi bek aa, Falam Khazaing zum Tedim ah tuah ding peuhmah ngaihsutin zong kinei kha beek lo hi. Tedim/Tonzang gam mite-in tua bangin mi ngahsa sut ding cih lungsim sia, lungsim ‘niam’ aneite hi lo hi.\n2. Ngah dingin athu-ala kilawm-pen ahih man in Khazaing kingen hi bek hi. Khazaing akingetna zum laite pheklekin na en kik un. “Falam Khazaing Tedim ah ong tuah sak un” ci aa siauhna na mu uh leh letsong kong pia ding hi.\n3. CM mahmahin Falam DC zum tuah ding i nget loh lam nak theih lua hi. Banghang hiam cihleh, siauhhlua mu khin hi. Falam District zumte akituah ding lau takpi hi leh, siangtakin khatvei beek gen khia ding hi. Tu’n “Falam ‘sukkhakna’ a om kei nakleh……” bek ci hi.\n4. Tua baan ah Tedim in Falam Khazaing tuah ding siau hi zenzen phial mah leh zong, a hmuh-twei tin sak lo-in khakcip pah ding hi. Ama’ thuneihna hi. Ahih hangin, a hmuh-twe kim dimdemin kibawl in, 2019 kum lai pawlin State Cabinet meeting ah thukimin khentat khin zo hinapi tuni dong Pyidaungsuh Government ah puak to lo-in humcip hi.\n5. Amah thuneihna sung ahih baan ah Falamte hi aa, upadi pilna degree nei, khat ahih ciangin, Tedim Khazaing kipia leh Falam DC zum Tedim ah kituah ding lauthawng cih pen ‘yoh-tih’ om lo thu ahi hi. “common sense”. “ Na pam ah sikha” ci-aa kikhem tawh kibang hi. A hithei lo ding thute ah lau-in patau peuhmah lo ding hi. Banghang hiam cihleh,\n6. Khua sung khat aa om kumpi inn khat amun dang ah kituah ding bek nangawn anial, adeih lo a om laiteng kituah ding baih lo hi. Falam DC zum akituah loh nadingin mi 2,000 in min thuhin President pa tung ten khin uh hi, ci hi. Tua ahih leh Falam Khazaing tai 70 val Tedim pek ah akituah ding CM pa khalau-cih pen yoh-tih om lo-in zong logical lo hi. (Tedim ah CNF/CNA -te Liaison zum deih lohna mi 70,000 val minthuh Naypitaw Hlottaw ah apuak suk bang buang lo ding ahih teh!!)\nHih atung aa thute ngaihsun lo-in CM pa gen a zak bangbang aa, “alau takpi ding mah asa takpi” hi leh kilawm hi. Ataktakin pauhlap ding aa akilau sak hi lel hi. Hih zong i up lailai leh, khem nop ong sa bek lo-in, alungsim tawng ah ‘hai’ ong sa simsim gige ta ding hi.\n“Hi bang teng ahih ciangin District ong kipiak nop loh man aa pauhlap zong uh ahih lam i theih ding kisam hi. Apiang thei lo ding thute ah mipil CM khat tua zahin ‘lauthawng lo lua ding hi’ cih siangtakin kimu thei hi.\nChin State CM tawh nai khat sung holimin, CM in a zawh paat dikdek khit ciangin CM tawh “ acian tu-ngian tu “ ong nei aa, pumkhat ong suakin hih thu ong tangko khia ahi hi. Tu laitak lianin sia Vum Nang Chin State Chief Minister hi zenzen leh, ama cih mah bangin, TEDIM DISTRICT ONG PIA LO DING, ong khaktan ding ahi hi. Chin State CM ahih khak loh Zomite kampha lai hi.\nOng deihsak lote gen peuh ‘hi’ sa pahin amau lam panpih lehbungin, Zomite’n i lametpi, District, Khazaing, “Kei hileng zong TEDIM DISTRICT PIA KEI NING “cih zah ciangdongin amau molhtum in ei sung ah tangko-in taza ong leh haw zawsop pen “Limtak ngaihsun lopi aa a atangko khial kha hing” acih kei buang leh Zomite lunggulh, lamet, khantoh nading, “interests of Zomi” tawh kikelki ahih ciangin, “Zomi langpang pa hi”, “Zo mi thitsa-phauh pa hi” aci om zenzen kha leh ka hut nading tam ka mu zo kei hi.\nKei hileng, “TEDIM DISTRICT KA NAK PIAK PHA MAHMAH DING HI” ci-in lau lo, hangsantakin kuamapeuh kongthei sak hi. Tua bek hi lo-in, i ngah ding aa kilawm, kum 10 sung Zomite khantoh nading ong kikhaktan teng amet-akhang tawh tuatin, zaw-zi tawh kong pia thuah lai ding hi. No hile uhcin bang ci ding? Gen ciat vuo leh! Dr. Dongno\nPrevious: Minthang Coronavirus (Covid-19) ~ Gin Za Khai\nNext: Buhcim kamkhat ading ~ Lian Tuang\n16 March 2020 at 5:49 am\nPa Vum Nang laigelh leh Dr Dongno dawnkikna tawh kisai kong kup nop : Amau laigelhte tawh kisai a lunglut akuammah peuh in sim khin tek ding na hih man un kong ban gen nawn kei ding hi. Zomite pen athukhual, athu ngaihsun theite i hi hi. Innkuan khat sung ah kilungtuah lohna a om thei lua hi aa, paunakin, “lei leh ha zong kipet” i cih mah bangin ngaihsutna kilamdang thei hi. Ahih hangin i veeng – i paam, midangte theih dingin kigen khia pahpah khol lo hi.\nMailam ah zong hi bangin, Zomite khantoh nading tawh akilehbulh, anawngkai sak, akhaktan thei ngaihsutna i nei kha phial zongin ei leh ei kidai sakin, i veng – i paam zak dingin tangko khia se kei ni. Zomite, minam liante i hih mah bangin, nampi vaitakinin “cil-lum tawh valh”in om hiithiat leng mi dangte muhna ah zahtaak baangin i nahlawh peek zaw ding hi. I Zomi nam, midangte etneuna, et niamna apiang sak thei ding ngaihsut, gamtat, luheek, kampau kidawm thei leng mailam ah midangte’n Zomite ong zahtak ding uh hi. Ei leh ei min dai theihtheihna ding lam tata ah ih hangsan bungleh behlapnate nawlkhin ni.\nA taktakin kizolzol kihuaiihuaii kullo a, i ngeina i puansilh i niktente leh i kampau i muk pau i thu i late khempeuh in a hong gawmtuah dimdem khitsa hi a, i gam i lei ading i sepkhop lialiai ding hun tampi tak in hong kheng khin zo ta hi. Adiakdiakin tu lai khangnote ngaihsutna leh upnate i makaih khialh ding lauhuai pha mahmah zota hi. Akua mah peuh in ataksuah Zogam Zolei itna thu hoih la hoih vive i mediate khempeuhah hong pholaak tek zawta un ci’n kong thum hi.


url: =Tulaai Leitung Thuthang Tuamtuam Updates November 14, 2014 :: ZOMI DAILY\nposted on 15 November 2014 at 8:46 am Lomkholna: Khawmpau, Myanmar, News, World, Zomi\n· Afghanistan gam te President thak liklek ahi Mr Ashraf Ghani President angahzawh amasa peen agamveeng Pakistan gam ah November 14, 2014 ni in vangaih hawh a, Islamabad khuapi tungkhin ta hi. November 14, 2014 ni in Pakistan Prime Minster Nawaz Sharif tawh kimudinga hun kicing angah laai leh President Mammon Hussein tawh zong kimuding hi. voanews.com\n· North Korea gam Leikha Mangpipa ahi Kim Jong Un mihingtung ah akhengvaal a gamtat mawhna tawh ICC- leitung thukhen zumpi ah puakding puaklo ding cih maaikaal sung akibawlding UN Assembly ah meetaang tawh kihensat ding ci in UN ten November 14, 2014 ni in taangkokhia uhhi. Kim Jong Un tung ah UN ten nakipuah phat mahmah kei leh nathuak ding ci in laai zong khak khinzo uh ci hi. Tulian in thong sung ah mihing 120,000 bang bawlsiatna, buanna thuak hi ci in UN Mihing thupisimna thukanpi Marzuki Darusman genkhia hi. voanews.com\n· Iraq gam Baghdad khuapi khunglam Beiji khuapi a om Beiji Namgimtui khaihna phualpi pan IS migilo te kisuileeng zota hi ci in Iraq kumpi thunei te in November 14, 2014 ni in taangkokhia uhhi. Hih mun peen IS te sumluutna naakpi khat ahihban ah Mosul khuapi tawh kizopna lamziikpi hi a IS panlaak mahmah na munkhat zong ahihi. IS migilo te in Middle East leh Africa saklam teng a kizang ahi Dinar sumtaangding in amau le amau in sum bawltawm tading ci in November 13 ni in taangkokhia uhhi. voanews.com\n· President Obama Daw Aung San Suu Kyi tawh November 14, 2014 ni akimuhkhit ciang anih un mipitung thu taangkokhopna nei uha, Pi Suu inbel kawlgam kipuahphatna peen alimalam omnaaikei kiteelna thukhun mahmahzong piangtheivetkei cin gen hi. Obama in kawlgam kipuahphatna atawpdong kalsuan ta peuh hen ci hi. Pi Suu zong apasal leh atate hang a Kumpi seemtheiloding cimaimai zumhuai ci in Obama in ciamnuih gen baba hi. Nikaai nai 4 pawl in Yangon University ah ASEAN khangnote leh kawlgam khangno pawlkhat kaaikhawm in thugenna neileuleu a, Ko Min Ko Niang leh PI Suu te bang in gamhoihnading in maaitaai hihding khangnote hanthawn hi. bbc.com\n· Kawlgam Pilna tawh kisai thukhunpi deihlohna lahna in kawlgambup mipi lungphona nasiatak neiding in November 13 Kawlgambup sangnaupang kipawlna I thukin thukikupna pan khensat uhhi. Hih thukikupna ah pilna lamtawh kisai kipawlna 400 pan makaaite kah uha, Yangon khuapi ah akibawl ahihi. Rfa.org\nPrevious: Aussie pan Senior Dux 2014 ngah lungdam pihna\nNext: LZI Kipawlna: Thupulakna (Nov. 14, 2014)